b'\n_START_ARTICLE_\nGrad Bogen\xc5\xa1perk\n_START_SECTION_\nArhitektura\n_START_PARAGRAPH_\nGrad ima kvadratno tlorisno zasnovo in je ve\xc4\x8dinoma dvonadstropna stavba s \xc5\xa1tirimi trakti, ki jih povezujejo obrambni stolpi na treh vogalih in obdajajo notranje dvori\xc5\xa1\xc4\x8de._NEWLINE_Stavba s svojo masivnostjo u\xc4\x8dinkuje srednjeve\xc5\xa1ko. Na levi je mo\xc4\x8dan okrogel stolp z obrambnim konzolnim vencem pod napu\xc5\xa1\xc4\x8dem. Tu na desno se stavba za nadstropje dvigne. Fasado po\xc5\xbeivlja kamnit, renesan\xc4\x8dno oblikovan portal z lesenim balkonom. Levo je v nadstropju na konzolah pomol. Morda ostanek nekdanje grajske kapele. Severovzhodni stolp je vkomponiran v stanovanjski trakt in sega na dvori\xc5\xa1\xc4\x8de, kjer ima v nadstropju slikovit pomol. Jugovzhodni stolp je bil neko\xc4\x8d vi\xc5\xa1ji in je vanj, tako Valvazor, pogosto udarila strela._NEWLINE_Dvori\xc5\xa1\xc4\x8de deluje povsem srednjeve\xc5\xa1ko. \xc4\x8cuti se, da grad ni nastajal naenkrat, ampak se je razvijal postopoma. Najprej je bil enostavna stolpasta stavba, dana\xc5\xa1nji severovzhodni vogalni stolp, ki ima zna\xc4\x8dilen poznogotski portal s posnetimi robovi. Mlaj\xc5\xa1e so arkade._NEWLINE_Zanimiv je vodnjak, vsekan v \xc5\xbeivo skalo, ki ga je Valvazor poglobil od prvotnih osem se\xc5\xbenjev. Valvazor je dogradil tudi kleti._NEWLINE_V notranjosti so ohranjeni leseni stropi.\n_START_SECTION_\nZgodovina\n_START_PARAGRAPH_\nPrva omemba Bogen\xc5\xa1perka je iz leta 1533, ko se omenja grajski oskrbnik Jurij Ben\xc4\x8di\xc4\x8d - Jorg Wentschitsch phleger zu Wagensperg. Naslednja je iz leta 1544, ko se omenja Hans Wagen zu Wagensperg._NEWLINE_Najstarej\xc5\xa1i del gradu je severovzhodni stolp, ki je prvotno stal samostojno in slu\xc5\xbeil tudi kot bivalni prostor. Preko lesenega mostu je bil kasneje povezan z jugovzhodnim stolpom, ki je slu\xc5\xbeil kot obrambni stolp in je bil mnogo vi\xc5\xa1ji od ostalega gradu (leta 1759 je strela na njem zanetila po\xc5\xbear, ki je objekt mo\xc4\x8dno po\xc5\xa1kodoval, tako da ni bil ve\xc5\xa1 obnovljen v prvotni vi\xc5\xa1ini). Grad je pozidan na skali, ena od zanimivosti pa je tudi globok vodnjak, izklesan v \xc5\xbeivo skalo.\n_START_SECTION_\nPovojno obdobje in prenove\n_START_PARAGRAPH_\nPo drugi svetovni vojni je bila v gradu voja\xc5\xa1ka bolni\xc5\xa1nica. Stavba je do\xc5\xbeivela svojo najni\xc5\xbejo to\xc4\x8dko, saj so jo v celoti izropali. V tak\xc5\xa1no stavbo so se leta 1949 za 15 let vanj vselili jezuiti, ki so ga lahko obnavljali zgolj toliko, da ni \xc5\xa1e bolj propadal. Leta 1972 se je za\xc4\x8dela sistemati\xc4\x8dna obnova gradu, ki jo je ve\xc4\x8d kot dvanajst let vodil umetnostni zgodovinar Milan \xc5\xbdeleznik. Pri prenovi so sodelovali tudi \xc5\xa1tudenti umetnostne zgodovine. Pred vhod v grad so postavili spomenik Valvasorju. Konservator je postavil koncept vsebin, ki ga je kasneje nadgradil Modest Erbe\xc5\xbenik.'